ଲକ୍ଷ୍ନୌଃ ମୋତିଆବିନ୍ଦୁ ଅସ୍ତ୍ରୋପଚାର କରି ଦୃଷ୍ଟି ଶକ୍ତି ହରାଇଲେ । ଏକ ଘରୋଇ ଡାକ୍ତରଖାନାର ଅବହେଳା ଯୋଗୁଁ 6 ଜଣ ଦୃଷ୍ଟି ଶକ୍ତି ହରାଇଛନ୍ତି । ଉତ୍ତରପ୍ରଦେଶର କାନପୁର ଜିଲ୍ଲାରେ ଏଭଳି କିଛି ଘଟଣା ଦେଖିବାକୁ ମିଳିଛି । ଦୃଷ୍ଟି ହରାଇଥିବା ରୋଗୀ କାନପୁର ମୁଖ୍ୟ ଚିକିତ୍ସାଧିକାରୀଙ୍କୁ ଅଭିଯୋଗ କରି ଦାବିପତ୍ର ପ୍ରଦାନ କରିଛନ୍ତି ।
ସୂଚନା ଅନୁଯୀୟୀ, କାନପୁର ସହରର ଏକ ଘରୋଇ ଚିକିତ୍ସାଳୟରେ ବିପିଏଲ ଏବଂ ଆୟୁଷ୍ମାନ କାର୍ଡଧାରୀଙ୍କ ପାଇଁ ନିଶୁଳ୍କରେ ମୋତିଆବିନ୍ଦୁ ଅସ୍ତ୍ରୋପଚାର ଶିବିର ଆୟୋଜନ ହୋଇଥିଲା । ଅପରେସନ କରିବା ପାଇଁ 6 ଜଣ ଯାଇଥିଲେ । ଅସ୍ତ୍ରୋପଚାର ପରେ ସେମାନଙ୍କ ଆଖିରେ ଯନ୍ତ୍ରଣା ଆରମ୍ଭ ହୋଇଥିଲା । ଏହାପରେ ସେମାନେ ଦୃଷ୍ଟି ଶକ୍ତି ହରାଇଥିଲେ । ଏନେଇ ଉକ୍ତ ରୋଗୀମାନେ ଚିକିତ୍ସାଳୟ ଡାକ୍ତରଙ୍କୁ ପଚାରିବାରୁ ସେମାନଙ୍କ ଅଭିଯୋଗ ପ୍ରତି କେହି ଧ୍ୟାନ ଦେଇନଥିଲେ । ଏହାପରେ ସେମାନେ କାନପୁର ମୁଖ୍ୟ ଚିକିତ୍ସାଧିକାରୀଙ୍କ ଦ୍ବାରସ୍ଥ ହୋଇ ଦାବି ଜଣାଇଛନ୍ତି । ତେବେ ଏହି ଘଟଣାକୁ ମୁଖ୍ୟ ଚିକିତ୍ସାଧିକାରୀ ଗୁରୁତର ସହକାରେ ନେଇ ଯାଞ୍ଚ କରିବା ପାଇଁ ନିର୍ଦ୍ଦେଶ ଦେଇଛନ୍ତି । ଏହାର ତଦନ୍ତ ହେବା ପରେ ଉପଯୁକ୍ତ କାର୍ଯ୍ୟାନୁଷ୍ଠାନ ଗ୍ରହଣ କରାଯିବ ବୋଲି ଚିକିତ୍ସା ଅଧିକାରୀ କହିଛନ୍ତି ।
